Норвегием лъэрыжэмкIэ упеуэфынукъым
XXII ЩIымахуэ Олимп Джэгухэм зэхьэзэхуэхэр щекIуэкI еплIанэ махуэм дыщэ медалу 8-кIэ щызэпеуащ. Ди жагъуэ зэрыхъущи, Урысей Федерацэм и спортсменхэм къалъысар зы дыжьын закъуэщ.
Фаткулинэ Ольгэ Мазаем и 11-м цIыхубзхэр лъэрыжэкIэ метр 500-кIэ къыщызэдэжэм Фаткулинэ Ольгэ дыщэ медалым пэгъунэгъу дыдэ хъуат. АрщхьэкIэ Кореем щыщ Хва Ли Сан абы къефIэкIыжащ. Арати, Фаткулинэр мы зэхьэзэхуэм етIуанэ щыхъуащ.
Норвегием и спортсменхэм лыжэкIэ уапеуэну яужь ущIихьэххэни зэрыщымыIэр иджыри зэ наIуэ ящIащ. ЦIыхубзхэми цIыхухъухэми я щхьэзакъуэ спринтым щытекIуар ахэращ. Олимп лъагапIэр къалъысащ Фаллэ Мейкенрэ Хаттенстад Олэрэ.
Дыщэ медалитI а махуэм зыIэрагъэхьэфащ Германием икIахэми. IэжьэкIэ бгым къежэхынымкIэ цIыхубзхэм я зэхьэзэхуэм псоми щефIэкIащ Гайзенбергер Натали. Абы къыкIэлъыкIуари я лъэпкъэгъущ. Трамплиным лыжэкIэ къыщелъэми Фогт Каринэ зыри къапэлъэщакъым.
Швейцарием и дыщэм хигъэхъуащ а къэралым и цIэкIэ утыку ихьа Подладчиков Юрий. ЦIыхухъу- хэм сноубордымкIэ я зэпеуэм ар Олимп чемпион щыхъуащ.
ФристайлымкIэ цIыхубзхэр «слоупстайл» лIэужьыгъуэмкIэ зэхьэзэхуащ. Абы щынэхъыфIащ Хоуэлл Дарэ.
Зэныкъуэкъуныгъэ гуащIэхэр щекIуэкIащ цIыхубзхэр биатлонымкIэ километри 10 гъуэгуанэм щызэпеуэм. Белоруссием япэ дыщэ медалыр абы къыщыхуихьащ Домрачёвэ Дарье.
Сочэ щекIуэкI Олимпиадэр ди къэралым щыпсэухэм хуабжьу яфIэхьэлэмэтщ. ЩIэупщIэныгъэхэм къызэрагъэлъэгъуамкIэ, ахэр мы зэманым нэхъыбэу дэзыхьэхри зыкIэлъыплъри Сочэ щыIэ зэпеуэхэрщ.
Хьэтау Ислъам.
